
Növekedjünk! De hogyan? 11 lépésben.

A vállalatok életében mind hazai, mind nemzetközi szinten jelentős kihívást jelent a szervezeti növekedés fenntarthatósága. A tanulmány empirikusan a magyarországi kis- és középvállalkozásokra (KKV-k) fókuszál, azonban a témakör világszerte releváns kérdésnek számít. A kutatás korábbi, hazai, illetve nemzetközi növekedési modellek összevetése alapján hoz létre egy
aktualizált modellt, amely végig kíséri a teljes vállalat fejlődési folyamatot és annak lépéseit, akadályait. A szakirodalom feldolgozás során összehasonlításra kerülnek a korábbi vállalati életciklus modellek, melyek alapján végig vezethető a fejlődési folyamat. A dolgozat kvalitatív kutatási módszerrel vizsgálja a KKV-k növekedési életciklusának folyamatát. A módszertan alapját és az elmélet gyakorlatiasságát különböző iparágban működő cégekkel készült mélyinterjúk, megfigyelések és dokumentumelemzések adják. Ennek eredményeként meghatározásra kerültek a növekedési folyamat szakaszainak főbb jellemzői, illetve azok kockázatai. Minden egyes vállalat behatárolásra kerül, hogy a szervezeti fejlődés folyamatának melyik lépcsőjén áll. Továbbá a kutatás kitér az ügyvezetők által megfogalmazott tanácsokra, melyeket összehasonlítva megállapítja azokat a tényezőket, amelyek támaszt nyújthatnak más cégek számára. Mindemellett felhívja a figyelmet a külső veszélyforrások meglétére, és azok kezelésének fontosságára.



